
INTRODUCERE
În Uniunea Europeană, serviciile sociale (concept care nu are o definiţie unitară în spaţiul european) joacă un rol crucial în îmbunătăţirea calităţii vieţii şi a asigurării protecţiei sociale. Acestea includ: securitatea socială, serviciile de ocupare şi formare profesională, locuinţele sociale, îngrijirea copilului, îngrijirea pe termen lung şi serviciile de asistenţă socială. Aceste servicii reprezintă un mijloc important în atingerea obiectivelor de bază ale UE, cum ar fi coeziunea socială, economică şi teritorială, ocuparea forţei de muncă, incluziunea socială şi creşterea economică. Uniunea Europeană încurajează cooperarea și schimbul de bune practici între statele membre pentru a îmbunătăţi calitatea serviciilor sociale şi oferă sprijin financiar pentru dezvoltarea şi modernizarea acestora (de exemplu, din Fondul Social European).

În procesul de modernizare a serviciilor sociale, pentru a răspunde mai bine nevoilor în permanentă schimbare, provocărilor societale (de exemplu, îmbătrânirea populaţiei) şi unor constrângeri financiare, autorităţile naţionale îşi diversifică din ce în ce mai mult modurile în care sunt organizate, furnizate şi finanţate aceste servicii (de exemplu, creşterea descentralizării, externalizarea anumitor sarcini furnizorilor privaţi de tip profit sau non-profit). În consecinţă, o proporţie tot mai mare a acestor servicii acum intră sub incidenţa normelor comunitare privind concurenţa şi piaţa internă.

În Comunicarea Comisiei Europene din 20.11.2007 privind „O piaţă unică pentru Europa secolului XXI - Serviciile sociale de interes general: un nou angajament european”
 se arată că serviciile sociale de interes general acoperă o gamă amplă de activităţi din marile ramuri industriale, cum ar fi energia, telecomunicaţiile, transportul, transmisiile audiovizuale şi serviciile poştale, dar şi din educaţie, distribuţia de apă, gestionarea deşeurilor, servicii medicale şi sociale. Aceste servicii sunt esenţiale pentru viaţa de zi cu zi a cetăţenilor şi întreprinderilor şi reflectă modelul de societate european. Serviciile au un rol major în asigurarea coeziunii sociale, economice şi teritoriale pe teritoriul Uniunii, fiind vitale pentru dezvoltarea durabilă a Uniunii, din perspectiva unei ocupări sporite a forţei de muncă, a incluziunii sociale, creşterii economice şi calităţii mediului. 

Cu toate că domeniul de aplicare şi organizarea serviciilor diferă semnificativ în funcţie de tradiţia şi politica în materie de intervenţie a statului, ele pot fi definite ca servicii, atât cu caracter economic cât şi neeconomic, pe care autorităţile publice le clasifică drept servicii de interes general şi supuse unor obligaţii specifice de serviciu public. Aceasta înseamnă că, în esenţă, este responsabilitatea autorităţilor publice, la nivelul de competenţă specifică, de a decide cu privire la natura şi domeniul de aplicare a serviciului de interes general. Autorităţile publice pot decide să desfăşoare aceste servicii pe cont propriu sau pot decide să le încredinţeze altor entităţi, care pot fi de drept public sau privat şi pot desfăşura o activitate cu sau fără scop lucrativ.

Serviciile sociale au adeseori rolul de a îndeplini diferite obiective specifice: 

· sunt servicii personalizate, fiind structurate în aşa fel încât să răspundă unor cerinţe umane vitale, în special cerinţelor utilizatorilor care se află într-o situaţie de vulnerabilitate; 

· serviciile sociale oferă protecţie faţă de riscuri generale şi specifice de viaţă şi acordă asistenţă în situaţii personale dificile sau de criză; 

· sunt oferite familiilor în contextul unor modificări la nivelul structurii acestora, acordă sprijin în ceea ce priveşte rolul familiei de a se îngriji atât de membrii tineri ai familiei, cât şi de cei în vârstă şi, în acelaşi timp, de persoanele cu handicap şi oferă soluţii compensatoare pentru eventualele eşecuri în viaţa de familie;

· sunt instrumente-cheie pentru salvgardarea drepturilor fundamentale ale omului şi a demnităţii umane;

· au un rol preventiv şi de coeziune socială şi se adresează întregii populaţii, indiferent de starea materială sau de venit;

· contribuie la nediscriminare, egalitatea între sexe, protecţia sănătăţii umane, ameliorarea standardelor de viaţă şi calitatea vieţii, precum şi la crearea de şanse egale pentru toţi şi, prin urmare, contribuie la sporirea capacităţii oamenilor de a fi membri activi ai societăţii. 

Aceste obiective se reflectă în modul în care sunt organizate, furnizate şi finanţate serviciile sociale: 

· pentru a putea găsi soluţii la multiplele cerinţe ale oamenilor ca indivizi, serviciile sociale trebuie să fie cuprinzătoare şi personalizate, concepute şi furnizate în mod integrat, presupunând adeseori o relaţie personală între beneficiarul acestora şi furnizorul serviciului respectiv; 

· la definirea şi furnizarea unui serviciu trebuie să se ţină seama de diversitatea utilizatorilor;

· atunci când se răspunde cerinţelor utilizatorilor vulnerabili, serviciile sociale se caracterizează adeseori prin relaţia asimetrică dintre furnizori şi beneficiari, care diferă de relaţia dintre un furnizor comercial şi consumator;

· întrucât aceste servicii îşi au adeseori temeiul în tradiţiile culturale (locale), se aleg soluţii adaptate la beneficiar, care să ţină seama de specificitatea situaţiei locale, asigurându-se proximitatea dintre furnizorul serviciului şi utilizator, concomitent cu asigurarea accesului egal, pe întreg teritoriul, la aceste servicii;

· furnizorii de servicii au nevoie adeseori de o largă autonomie pentru a răspunde atât varietăţii, cât şi caracterului evolutiv al cerinţelor sociale;

· în general, aceste servicii sunt întemeiate pe principiul solidarităţii şi depind în mare măsură de finanţarea publică pentru a asigura accesul egal, indiferent de starea materială şi de venit;

· furnizorii de servicii sociale fără scop lucrativ, precum şi lucrătorii voluntari au adeseori un rol important în furnizarea serviciilor sociale, prin aceasta exprimându-şi calitatea de cetăţeni şi contribuind la incluziunea socială, la coeziunea socială a comunităţilor locale şi la solidaritatea între generaţii.

În octombrie 2011, Directoratul general pentru ocuparea forţei de muncă, probleme sociale şi incluziune al Comisiei Europene, în baza cercetărilor efectuate de 88 de experţi provenind din 22 de state europene,  a lansat publicaţia Studiu privind serviciile sociale de interes general. Raport final. Scopul acestui studiu cu privire la serviciile sociale de interes general este de a descrie status quo-ul a patru tipuri de servicii sociale (îngrijirea pe termen lung, îngrijirea copiilor, locuinţele sociale şi serviciile de ocupare a forţei de muncă) în trei aspecte principale: cadrul legal de furnizare şi finanţare, tipurile de furnizori de servicii şi monitorizarea calităţii. Lucrarea de faţă prezintă modalităţile de finanţare a serviciilor sociale de interes general astfel cum au fost evidenţiate în studiul Comisiei Europene.

Serviciile de asistenţă şi îngrijire pe termen lung (LTC – Long-term care services)

Planificarea, organizarea şi, într-o anumită măsură, finanţarea serviciilor LTC de îngrijire în special non-medicale pot fi extrem de descentralizate şi intră în responsabilitatea nu numai a guvernelor regionale, dar şi a autorităţilor locale, cum ar fi consiliile judeţene şi primăriile locale, deoarece evaluarea reală nevoii de servicii LTC nu se poate face decât la nivel local. Au existat tendinţe în unele ţări, inclusiv Anglia, Scoţia şi Suedia, pentru a crea în mod voluntar parteneriate între agenţiile locale de asistenţă socială şi de sănătate pentru organizarea serviciilor. 

Serviciile LTC se referă la o gamă largă de servicii pentru persoanele care au nevoie de ajutor în activitățile de bază ale vieţii de zi cu zi pe o perioadă extinsă de timp, adică persoanelor cu dizabilităţi fizice sau mentale. În studiu, principalul grup focusat pentru aceste servicii este acela al persoanelor vârstnice, mai precis al celor care au depăşit vârsta legală de pensionare. În acest sens, se urmăreşte identificarea principalelor surse şi, în măsura în care este posibil, importanţa acestor surse de finanţare. În plus, se analizează măsura în care utilizatorii de servicii şi familiile lor finanţează LTC, precum şi restricţiile privind dreptul la servicii LTC (adesea finanţate şi livrate în afara sistemului de sănătate). 

După cum este indicat în tabelul de mai jos, există o varietate de surse de finanţare pentru LTC. În multe ţări, finanţarea diferă după cum un serviciu LTC este considerat a fi serviciu medical sau prestaţie socială. Finanţarea prin impozite colectate la nivel local este frecventă în multe ţări, ceea ce înseamnă că nivelul de resurse pentru asistenţă socială poate varia în mod semnificativ între diferitele zone ale aceleiaşi ţări, aşa cum se întâmplă în Spania şi Italia. În Olanda şi Germania există asigurare obligatorie pentru servicii LTC.

	Ţara
	Modalităţi de finanţare a asistenţei pe termen lung (LTC)


	Austria
	Serviciile sociale sunt responsabilitatea provinciilor. În acordul dintre guvernul federal şi landuri (provincii), în conformitate cu art.15a din Constituţia federală, privind măsurile comune pentru persoanele care au nevoie de îngrijire, provinciile s-au angajat să se asigure că serviciile sociale sunt oferite în mod descentralizat pe întreg teritoriul naţional.
 Sistemul federal şi local de colectare a veniturilor asigură finanţarea serviciilor LTC în diferite moduri. Agenţia Federală de Asigurări Sociale finanţează îngrijirea medicală la domiciliu. Landurile şi autorităţile locale contribuie la costurile LTC (în special costurile de întreţinere pentru casele de bătrâni şi costurile de îngrijire la domiciliu; oferă, de asemenea, sprijin financiar faţă de alte costuri LTC în ultimă instanţă, în cazul în care mijloacele particulare sunt insuficiente). Subvenţiile către persoanele cu nevoi LTC sunt finanţate şi de guvernul federal, în funcţie de contribuţia personală la costurile serviciului rezidenţial sau la costurile de îngrijire la domiciliu. 

	Belgia
	În Belgia, rolul statului este de a oferi un acces universal la serviciile LTC prin finanţarea diverselor beneficii sub formă de prestaţii sau numerar. Pentru a obtine beneficii sub formă de prestaţii, sursele de finanţare publice sunt fragmentate la diferite niveluri instituţionale, regionale şi federale, corespunzător diferitelor tipuri de îngrijire. Îngrijirea medicală, inclusiv îngrijirea în instituţiile rezidenţiale şi acasă sunt finanţate la nivel federal, prin contribuţia angajaţilor, angajatorilor şi pensionarilor (3,3 miliarde de euro în 2006), precum şi din impozitele generale (1,5 miliarde euro), în timp ce costurile pentru servicii sociale (728 milioane de euro) sunt finanţate în principal din taxe şi impozite şi stabilite la nivel local sau regional.
 O parte din costurile LTC (îngrijire rezidenţială şi îngrijire medicală la domiciliu) este acoperită de sistemul general de asigurări de sănătate, finanţat printr-o combinaţie de contribuţii plătite de angajaţi, angajatori şi pensionari, completat de impozitare. Alte servicii LTC, care nu intră în sistemul de sănătate, şi alocaţiile de sprijin sunt finanţate prin impozitare generală la nivel federal şi regional.

	Cehia
	Serviciile medicale şi de îngrijire instituţionalizată sociale au diferite surse de finanţare. Costurile serviciilor de sănătate în sectorul medical şi din sectorul social sunt acoperite de fondurile de asigurări de sănătate (serviciile de sănătate pot fi furnizate în instituţiile rezidenţiale). Taxele utilizatorilor corespund la 1,2 euro pe vizita medicului; de 3,5 euro pentru serviciile de urgenţă şi 2,4 euro pe zi de spitalizare în unităţile de asistenţă medicală. Servicii sociale, care reprezintă o responsabilitate a Ministerului Muncii şi Afacerilor Sociale, sunt finanţate printr-un mix de impozite generale, bugetele regionale şi contribuţii individuale (şi alocaţii de îngrijire). Pentru îngrijirea rezidenţială, contribuţiile individuale reprezintă 35% din costurile totale, în timp ce bugetul de stat (30%) şi autorităţile locale (25%) acoperă mai mult de jumătate din toate costurile. Finanţarea din asigurările de sănătate acoperă, în medie, 3% din totalul costurilor LTC în sectorul social.
 Impozitele şi asigurările sociale de sănătate acoperă unele servicii de îngrijire rezidenţială oferite în cadrul sistemului de asistenţă medicală, în principal, cele de  reabilitare. Alte costuri de îngrijire rezidenţială pe termen lung trebuie să fie acoperite de către utilizatorii serviciilor. Serviciile de asistenţă socială sunt finanţate printr-o combinaţie de subvenţii guvernamentale centrale, completate de contribuţii ale clienților, care pot însuma mai mult de 85% din venit.

	Danemarca
	Autoritățile locale finanţează costurile de îngrijire pe termen lung, prin subvenţii primite de la guvern, taxe locale şi sume de egalizare primite de la alte autorităţi locale. Bugetul total pentru serviciile de îngrijire pe termen lung este general şi se stabileşte în fiecare an. Legislaţia permite autorităţilor locale o anumită libertate în stabilirea taxelor pentru asistenţa la domiciliu şi alte cheltuieli care nu sunt legate de sănătate. Astfel, taxa utilizatorului reprezintă doar o mică parte din totalul cheltuielilor LTC (plăţile neacoperite reprezintă 0,25% din PIB, aproximativ 10% din totalul cheltuielilor LTC).
 Municipalităţile finanţează serviciile LTC din taxe municipale şi subvenţii de la administraţia centrală; subvenţiile sunt egale în cuantum pentru toate municipalităţile.

	Estonia
	Serviciile de sănătate legate de LTC sunt finanţate prin Fondul Naţional de Asigurări de Sănătate (strângerea de fonduri din contribuţiile fiscale şi ale angajaţilor), completate de co-plăţi ale utilizatorilor de servicii. Serviciile sociale sunt finanţate prin impozitare generală, completate de contribuţii ale clienţilor.

	Finlanda
	Cele mai multe costuri LTC sunt finanţate prin subvenţii guvernamentale ale autorităţilor locale şi impozitare - impozit pe venit, impozitele pe proprietate şi impozitul pe profit. Cele mai multe taxe sunt colectate la nivel municipal, existând şi subvenţii acordate de guvernul central pentru co-finanţare. Taxa de utilizator în 2008 a reprezentat, pe plan local, 7,5% din cheltuielile sociale şi de îngrijire a sănătăţii şi 17% din costurile de îngrijire rezidenţială în 2007.

	Franţa
	În Franţa, sursele de finanţare a sistemului de securitate socială sunt: cotizaţiile sociale, contribuţiile sociale generale, alte taxe şi impozite şi alte surse.
 Responsabilitatea de ansamblu pentru îngrijirea în sistemul de sănătate pentru persoanele în vârstă revine CNSA – Fondul Naţional de Solidaritate pentru Autonomie, creat în anul 2004. Acesta a avut un buget de 16 miliarde € în 2008, alcătuit din contribuţiile angajatorului,  asigurările sociale de sănătate şi impozitare. Autorităţile locale finanţează, de asemenea, serviciile de asistență socială. În plus, există un beneficiu financiar în numerar (alocaţia personalizată pentru autonomie - APA). Un procent de 68% din APA este asigurat prin impozitare locală, restul (2 miliarde € în 2008) provine din CNSA. Nivelul taxelor utilizatorilor pentru costul îngrijirii şi suportului pe care le primesc este dependent de venit. Sub un prag de venit fix lunar (696 € în 2010), utilizatorii nu plătesc nimic pentru îngrijirea la domiciliu. Pentru persoanele în vârstă care trăiesc în instituţii de îngrijire rezidenţială, pachetul de beneficii este gratuit, dacă veniturile lor sunt sub € 2,295 pe lună. Peste acest prag, există o coplată care variază între 0% până la 80% din tarifele naţionale aferente capacităţii funcţionale stabilite pentru finanţarea îngrijirii rezidenţiale. În sarcina famiilor intră anumite taxe pentru costurile de cazare în centrele de îngrijire rezidenţială, dar sprijin financiar este disponibil şi din partea autorităţilor locale. În acest scop, CNSA subvenţionează anual bugetul autorităților locale cu 1 miliard €. Cheltuielile de îngrijire pentru persoanele în vârstă dependente (1,2 milioane persoane) s-au ridicat, în anul 2011, la 28,3 miliarde de euro; 25% dintre aceste persoane nu beneficiază de alocaţii sau ajutoare publice.


	Germania
	Serviciile LTC sunt finanţate prin asigurările obligatorii LTC (pay-as-you-go - sistem întâlnit şi în Japonia, Olanda, Luxemburg, Coreea). Acesta este un sistem de asigurare universal; contribuţiile depind de venit şi sunt partajate în mod egal între angajat şi angajator; de la 1 ianuarie 2005, persoanele fără copii plătesc o contribuţie majorată cu 0,25%. Pensionarii trebuie să contribuie personal, în timp ce contribuţiile şomerilor sunt acoperite prin asigurarea pentru şomaj. După adoptarea Legii din 2008, ratele standard de contribuţie pentru un venit anual de 44 550 euro sunt de 1,95%, respectiv 2,2% pentru contribuabili fără copii.
 Finanţări suplimentare se pot acorda la nivelul fiecărui land. Nivelul contribuţiei individuale la asigurările LTC depinde de veniturile şi plăţile efectuate în mod egal de către angajatori şi angajaţi. Există scutiri pentru membrii de familie dependenţi, pentru persoanele fără loc de muncă sau îngrijitori ocazionali în anumite condiţii. Costurile de cazare în centrele de îngrijire rezidenţială sunt suportate de utilizatorii de servicii.

	Grecia
	Acest tip de servicii sociale este rar în Grecia. În general, serviciile sociale disponibile sunt finanţate printr-o combinaţie de colectare de taxe/impozite şi asigurări medicale. Nu există sistemul co-plăţii. Alte servicii sociale, inclusiv alocaţiile, sunt finanţate de la bugetul de stat sau din fondurile de asigurări. 

	Ungaria
	Serviciile LTC care au legătură cu sistemul de sănătate sunt finanţate printr-o combinaţie de asigurări de sănătate şi taxe şi impozite naţionale şi locale. Serviciile sociale de îngrijire, inclusiv îngrijirea pe termen lung în centre rezidenţiale sunt finanţate printr-o combinaţie de subvenţii guvernamentale centrale, locale şi co-plăţi de către utilizatorii de servicii. Co-plăţile nu pot depăşi 80% din veniturile persoanei în vârstă, respectiv 60% în situaţia îngrijirii la domiciliu. Taxele beneficiarilor de asistență socială variază între autorităţile locale; în anul 2008, contribuţiile locale au reprezentat 46% din totalul cheltuielilor publice.

	Irlanda
	Finanţarea serviciilor medicale/sociale furnizate/subvenţionate de stat provine din impozitarea generală, cu condiţia eligibilităţii (sau priorităţii) la serviciile publice furnizate sau finanţate. Contribuţiile la costurile de îngrijire rezidenţială pot fi substanţiale - 80% din venituri pentru îngrijirea rezidenţială şi 5% din valoarea bunurilor peste 36.000 €, în funcţie de venituri. 

	Italia
	Serviciile LTC furnizate prin sistemul de sănătate sunt finanţate prin sistemul naţional şi regional de taxe şi impozite şi sunt furnizate cu titlu gratuit. Serviciile sociale de îngrijire sunt finanţate de autorităţile locale, prin fondurile primite de la guvernul central şi prin taxe locale. Rezidenţii din centrele de îngrijire care nu intră în sistemul de sănătate pot suporta costuri ridicate. Cheltuielile publice privind îngrijirea pe termen lung, ca procent din PIB, estimat în prezent la 1,7%, ar putea ajunge până la aproape 4% până în 2050.


	Letonia
	Serviciile de îngrijire în sistemul de sănătate sunt finanţate prin sistemul general de impozitare. Alte servicii LTC sunt finanţate din taxe şi impozite naţionale şi locale, suplimentate cu alocaţii personale. Rezidenţii centrelor LTC contribuie la costuri cu 85% din pensie.

	Olanda
	Serviciile LTC sunt finanţate în baza Legii pentru cheltuieli medicale excepţionale (AWBZ) care prevede o schemă de asigurare socială obligatorie. Asigurarea acoperă 73% din costuri, iar impozitele 5%. Un procent de 8% reprezintă co-plăţi, iar restul este acoperit prin asigurări private şi alocaţii.

	Norvegia
	Serviciile LTC sunt finanţate din impozite locale, subvenţii de la guvernul central şi anumite co-plăţi efectuate de utilizatori. Co-plăţile pentru rezidenţii centrelor LTC nu pot depăşi 80% din veniturile persoanei. Costurile totale LTC în 2009 au fost de 75 miliarde coroane norvegiene (8,7 miliarde de euro), din care aproximativ 5 miliarde coroane norvegiene (0,6 miliarde de euro) au fost acoperite de surse private/co-plăţi. În Norvegia nu există un sistem standardizat. Municipalitățile sunt libere să stabilească co-plăţi pentru îngrijirea la domiciliu, îngrijire medicală şi ajutorul la domiciliu, în limitele legii. Pentru îngrijirea medicală pe termen lung la domiciliu pacientul trebuie să plătească 75% pentru venituri cuprinse între NOK 6 600 (850 euro) şi NOK 75 641 (9 800 euro), plus 85% din orice venit care depăşeşte costul total de îngrijire medicală la domiciliu (aşa cum este calculat pentru municipalitatea în cauză). Activele imobiliare şi de capital sunt vizate.


	Polonia
	Serviciile LTC sunt acoperite în parte de Fondul Naţional de Asigurări Medicale, prin finanţări ale autorităţilor locale şi prin contribuţii personale (în principal pentru costuri adiţionale). Co-plăţile nu pot depăşi 70% din veniturile personale.

	Slovacia
	Serviciile sociale de îngrijire sunt finanţate prin colectarea taxelor şi impozitelor la nivel naţional, local şi regional, şi de contribuţii ale utilizatorilor.

	Slovenia
	Serviciile LTC sunt finanţate parţial din taxe şi impozite naţionale şi locale şi parţial din contribuţiile la sistemul securităţii sociale (asigurarea de sănătate obligatorie, asigurarea de pensie obligatorie şi asigurarea pentru handicap). Serviciile sociale de îngrijire sunt acoperite din fonduri publice numai dacă utilizatorul sau rudele sale sunt în imposibilitatea de a suporta aceste costuri.

	Spania
	Serviciile publice LTC sunt finanţate de stat din impozite (20%), de regiuni (30%) şi de autorităţile locale (50%). În plus, pot exista servicii suplimentare care se plătesc de utilizator, în funcţie de regiune.

	Suedia
	Serviciile LTC sunt finanţate de autorităţile locale în proporţie de 82-85%. Din sistemul de impozitare se acoperă 10% din costurile LTC, iar utilizatorii contribuie cu 5-6% din costuri.

	Marea Britanie
	În Anglia, serviciile LTC sunt asigurate din taxe şi impozite locale şi naţionale. Din cauza naturii sprijinului acordat de stat (cuantum fix), un procent semnificativ de persoane finanţează independent aceste servicii. Fiecare autoritate locală decide cât şi cum îşi cheltuie resursele financiare alocate centrelor de îngrijire. Spre deosebire de Anglia, în Scoţia cea mai mare parte a costurilor de personal (altul decât cel de asistenţă medicală) este suportată de stat şi uneori de taxe suportate de utilizator. Serviciile de sănătate furnizate în cadrul Serviciului National de Sănătate (NHS) sunt gratuite, indiferent de mijloacele financiare ale utilizatorului. Serviciile sociale organizate de către autorităţile locale atrag după sine taxe, în funcţie de mijloacele financiare ale utilizatorului (bunuri şi venituri de până la 23 250 GBP, în jur de 26 000 de euro). Veniturile şi bunurile soţilor, copiilor şi altor rude nu sunt luate în considerare. Persoanele cu active sub acest nivel vor primi ajutor pentru a acoperi costurile LTC.



În cele mai multe ţări, se percep taxe pentru serviciile de asistenţă socială, inclusiv pentru îngrijirea rezidenţială. Aceste taxe, de obicei, reprezintă nivelurile maxime prevăzute de lege. În Finlanda, legislaţia stabileşte o limită superioară pentru costurile serviciilor de îngrijire comunitară pe care municipalităţile nu le pot depăşi. În îngrijirea instituţională pe termen lung, taxa adiţională depinde de venitul utilizatorului şi nu poate însuma mai mult de 85% din venitul lunar. În Suedia, persoanele care au dreptul la asistenţă socială, în conformitate cu Legea privind serviciile sociale, trebuie să plătească o taxă pentru aceste servicii, al căror calcul este prevăzut în lege (de exemplu, în 2010, maximum 900 SEK). 

În Anglia, persoanele cu o avere de peste £ 23,500 sunt excluse de la sprijinul financiar de stat în îngrijirea rezidenţială şi, în cele mai multe cazuri, de la sprijinul de stat pentru serviciile comunitare. Contribuţia utilizatorilor cu mai puţin de £ 23,500 se calculează pe baza veniturilor şi a proprietăţilor, minus un cost de trai estimat. Cu toate acestea, îngrijirea medicală rezidenţială furnizată în cadrul Serviciului Naţional de Sănătate este gratuită. În Scoţia, se aplică mecanisme diferite de calcul a contribuţiilor utilizatorilor de servicii de îngrijire rezidenţială sau a contribuţiilor la plata serviciilor sociale non-rezidenţiale. În cadrul serviciilor de îngrijire la domiciliu a aduţilor cu vârste peste 65 de ani, nu se percepe nicio contribuţie dacă costurile îngrijirii personale nu depăşesc £156   săptămânal sau £71 săptămânal pentru îngrijire medicală.

Serviciile de îngrijire şi educare a copiilor cu vârste de 0-6 ani (ECEC – Early Childhood Education and Care)

Politica ECEC este una complexă, deoarece reflectă preocupări legate nu numai de angajarea sau revenirea la locul de muncă a părinţilor, ci şi de sănătatea mamei şi a copilului, dezvoltarea copilului, educaţie şi protecţie. Definiţia acestui tip de servicii în legislaţiile naţionale ale statelor membre UE reflectă această natură multi-sectorială.
	Ţara
	Surse de finanţare pentru furnizarea serviciilor ECEC

	Austria
	60% -70% din costuri sunt suportate din bugetele locale; 15-25% de guvernele landurilor, iar aproximativ 15% (inclusiv îngrijirea copiilor) sunt taxe parentale, cu variaţii la nivelul regiunilor. De regulă, entităţile lucrative care furnizează aceste servicii nu primesc niciun fel de sprijin financiar. În schimb, entităţile non-profit autorizate, asociaţiile de părinţi şi organizaţiile bisericeşti primesc subvenţii municipale în anumite condiţii. Taxele parentale se ridică la mai puţin de 30% din costurile serviciilor pentru copiii sub 3 ani, şi la mai puţin de 10% din costurile serviciilor pentru copii cu vârste între 3 şi 6 ani. Contribuţiile parentale diferă de la un land la altul, dar în toate landurile există un maxim stabilit prin lege.

	Belgia
	Agenţiile guvernamentale (Kind&Gezin în Comunitatea flamandă şi Oficiul pentru nou-născuţi şi copii mici, în Comunitatea franceză) supervizează finanţarea serviciilor de îngrijire a copiilor. Serviciile pentru îngrijirea copiilor cu vârste între 2½-3 şi 6 ani sunt finanţate de către Comunităţi direct sau de către autorităţile locale subvenţionate de Comunităţi. În Comunitatea flamandă, familiilor li se percepe o taxă pentru serviciile acreditate şi nicio taxă pentru serviciile independente. Principala sursă de finanţare pentru acestea din urmă o reprezintă taxele parentale. În comunitatea franceză, părinţii trebuie să fie eligibili pentru deducerea fiscală şi aplicarea mecanismului instituit de Oficiul pentru nou-născuţi şi copii mici de reducere a taxelor parentale. În cadrul serviciilor ECEC sunt percepute taxe numai pentru activităţi extra-curriculare.

	Cehia
	Serviciile publice pentru copii cu vârste sub 3 ani sunt finanţate din bugetul fondatorului, care este, de obicei, municipalitatea şi care stabileşte în întregime taxele care urmează să fie plătite. Furnizorii de servicii private stabilesc taxele pe baze comerciale. Serviciile în grădiniţe publice pentru copii cu vârste între 3 şi 6 ani sunt finanţate de către fondator, stat şi părinţi, în timp ce în grădiniţele private, întregul cost este suportat de către părinţi.

	Danemarca
	Există niveluri ridicate de finanţare pe bază de impozit canalizat direct către aceste servicii. Autorităţile locale finanţează, în medie, 80% din costul unui loc ECEC, iar părinţii finanţează restul.

	Finlanda
	Finanţarea serviciilor ECEC provine din trei surse: 25-30% subvenţie de stat, 15% din taxele parentale, iar restul este acoperit de municipalităţi. Părinţii nu trebuie să plătească pentru copiii din învăţământul preşcolar (6-7 ani).

	Franţa
	Serviciile pentru copii cu vârste sub 3 ani sunt finanţate de CAFs (Fondul pentru alocaţii familiale), care îşi constituie fondurile de la guvern, autorităţi locale şii părinţi. Indemnizaţia de venit se plăteşte părinţilor care folosesc serviciile de familie sau ale unei bone la domiciliu. Taxele parentale în sectorul serviciilor pentru copii sub 3 ani sunt eşalonate. Angajatorii pot sprijini plata taxelor de îngrijire a copiilor prin oferirea de vouchere. Serviciile ECEC pentru copii cu vârste între 3 şi 6 ani fac parte din sistemul de învăţământ şi primesc fonduri guvernamentale. 

	Germania
	Finanţarea ECEC este responsabilitatea landurilor, municipalităţilor şi părinţilor. Furnizorii acestor servicii din sectorul non-profit primesc finanţări de la guvernele landurilor şi municipalităţi. În plus, acestea contribuie la acoperirea costurilor în sine. Părinţii suportă, de asemenea, costurile de îngrijire a copilului, prin plata unei taxe în funcţie de venit. 

	Grecia
	Finanţarea serviciilor ECEC pentru copii cu vârste sub 4 ani revine autorităţilor locale (care primesc fonduri de la Ministerul sănătăţii şi afacerilor sociale), în timp ce finanţarea serviciilor ECEC pentru copii cu vârste peste 4 ani este asigurată din bugetul de stat şi din bugetul de investiţii publice. Părinţii plătesc taxe doar pentru a acoperi costul hranei în serviciile publice, dar trebuie să plătească taxe complete în serviciile private.

	Ungaria
	Finanţarea provine din 3 surse: de la stat (25-30%), de la autorităţile locale (60-65%) şi din taxe plătite de părinţi (10%). Finanţarea de la stat se face din bugetul municipalităţilor şi vizează furnizorii de servicii eligibile. Criteriile de eligibilitate pentru furnizori, pentru a primi fonduri de stat, sunt deţinerea unei licenţe şi încheierea unui contract cu municipalitatea pentru furnizarea acestor servicii. Nu există diferenţe în privinţa contribuţiei părinţilor pentru serviciile ECEC destinate copiilor cu vârste sub 3 ani şi celor cu vârste de 3-6 ani.

	Irlanda
	Tradiţional, în Irlanda sistemul comunitar de îngrijire a copiilor este subvenţionat de guvern. Guvernul irlandez furnizează diferite scheme de sprijin, care pot fi utilizate de către părinţi pentru a suporta costurile de îngrijire a copiilor. În Legea de suplimentare a bugetului, din aprilie 2009, guvernul a prevăzut eliminarea treptată a suplimentului de îngrijire a copiilor preşcolari şi înlocuirea acestuia cu un an preşcolar (opţional) pentru toţi copiii cu vârste cuprinse între 3 ani, 3 luni şi 4 ani, 6 luni, începând din ianuarie 2010.

	Italia
	Furnizarea serviciilor publice (directe sau externalizate) pentru îngrijirea copiilor cu vârste sub 3 ani este finanţată de către autorităţile locale, care primesc sprijin din partea autorităţilor regionale. În medie, onorariile părinţilor acoperă aproximativ 18-20% din cheltuielile municipale pentru aceste servicii. Serviciile private sunt plătite integral de către părinţi. Serviciile de stat şi municipale pentru copiii de peste 3 ani sunt finanţate de autorităţile de stat şi locale. Părinţii plătesc numai hrana şi transportul cu autobuzul furnizat de municipalităţi. Unele forme de finanţare prevăzute de legislaţia naţională sunt, de asemenea, disponibile pentru serviciile ECEC private.

	Letonia
	Instituţiile locale de învăţământ, inclusiv serviciile ECEC, sunt finanţate din bugetele publice locale. Municipalităţile primesc fonduri de la bugetul de stat pentru a acoperi salariile cadrelor didactice din învăţământul preşcolar obligatoriu pentru copiii de 5-6 ani, în timp ce salariile pentru personalul care lucrează cu copiii mai mici sunt dependente de resursele locale. Părinţii plătesc numai costul meselor. Serviciile ECEC private pot avea acces la fonduri de stat numai pentru finanţarea salariilor profesorilor din învăţământul preşcolar obligatoriu pentru copiii de 5-6 ani. Taxele parentale sunt stabilite de către furnizor. Sistemul leton are servicii integrate pentru grupa de vârstă 0-6 ani.

	Olanda
	Serviciile ECEC pentru copii cu vârste sub 4 ani sunt finanţate în comun de către părinţi (o treime din costuri) şi guvern şi angajatori (două treimi). Cota angajatorilor este plătită autorităţilor fiscale şi nu angajaţilor. Serviciile ECEC pentru copii preşcolari cu vârste peste 4 ani sunt finanţate în totalitate de către guvern.

	Norvegia
	Toate serviciile ECEC primesc subvenţii de la stat. Suma diferă în funcţie de vârsta copiilor (în scădere cu vârsta) şi de prezenţă. Serviciile private primesc o sumă mai mare decât cele publice pentru a compensa faptul că municipalităţile contribuie mai puţin în finanţarea serviciilor private în comparaţie cu cele deţinute de municipalităţi. Taxele parentale sunt limitate la 20% din costuri.

	Polonia
	Finantarea pentru toate serviciile ECEC provine din două surse: municipalităţi şi părinţi. Municipalităţile nu primesc resurse în acest scop, serviciile ECEC fiind finanţate din veniturile locale generale. Părinţii plătesc hrana şi o taxă fixă.

	Portugalia
	Serviciile ECEC sunt finanţate în principal din fonduri publice. Costurile medii ce revin părinţilor pentru servicii destinate copiilor sub 3 ani se ridică la aproximativ 11% din venitul mediu al familiei. Serviciile pentru copii cu vârste peste 3 ani sunt gratuite, cu excepţia entităţilor din sectorul privat.

	Slovacia
	Serviciile ECEC pentru copii de peste 3 sunt finanţate de către stat şi municipalităţi. Părinţii plătesc o taxă modică şi costul meselor.

	Slovenia
	Există patru surse de finanţare: municipalităţi, taxe parentale, bugetul de stat şi donaţii/alte surse. Serviciile ECEC sunt în cea mai mare parte finanţate din bugetele locale.

	Spania
	Serviciile ECEC pentru copii cu vârste peste 3 ani sunt finanţate din surse publice şi sunt gratuite pentru familii. Familiile cu copii sub 3 ani trebuie plătească cea mai mare parte a costurilor pentru aceste servicii.

	Suedia
	Municipalităţile sunt obligate, prin Legea privind şcolile, să ofere resurse suficiente pentru serviciile ECEC. Taxa parentală pentru fiecare copil este limitată la aproximativ 9% din costuri.

	Marea Britanie
	Aproximativ 13% din costurile de îngrijire a copilului sunt subvenţionate de către Guvern prin intermediul sistemului de impozitare şi beneficii. Părinţii pot solicita o alocaţie pentru fiecare copil, pot primi o indemnizaţie suplimentară pe lângă salariu şi pot primi , totodată, o indemnizaţie pentru îngrijirea copiilor, în funcţie de venitul total al familiei. Creşele sunt gratuite şi sunt finanţate din bugetul destinat educaţiei.


Există, în esenţă, două modele de finanţare: a) finanţarea ofertei, în cazul în care banii se duc către servicii, de obicei în funcţie de numărul de copii şi b) finanţarea cererii, în cazul în care banii se duc la părinţi pentru a acoperi sau completa costul serviciilor ECEC. State ca Irlanda, Olanda şi Regatul Unit finanţează cererea prin bonuri, prestaţii în numerar şi reduceri de taxe, ceea ce reflectă preferinţa pentru serviciile ECEC comerciale. Serviciile publice (în principal locale) sunt finanţate din bugetul de stat/regional şi local, iar costurile suportate din aceste bugete variază de la 60% la 80%.  

În Norvegia şi Suedia, fondurile publice sunt disponibile pentru toate tipurile de furnizori, fără deosebire, în timp ce în alte ţări numai furnizorii non-profit sunt eligibili pentru un astfel de sprijin. Serviciile ECEC private din Norvegia primesc un număr mai mare de subvenţii de stat alocate decât serviciile publice, pentru a compensa nivelul scăzut al finanţării municipale. Serviciile private pentru copiii cu vârste sub 3 ani sunt mai susceptibile de a fi excluse de la acordarea de sprijin public decât cele pentru copii cu vârsta peste 3 ani. În Letonia, serviciile private pot primi finanţare de stat numai pentru salariile cadrelor didactice care asigură educaţia preşcolară obligatorie pentru copiii cu vârste de 5-6 ani.

Locuinţele sociale

În Europa există o varietate de modele de finanţare a locuinţelor sociale, în unele state membre UE acestea lipsind sau fiind considerate un fenomen marginal (cazul Greciei, Portugaliei, Estoniei şi Ungariei). 

Locuinţele sociale sunt definite ca acele locuinţe oferite la un preţ redus unor persoane/ grupuri dezavantajate sau anumitor categorii de lucrători. Grupul ţintă precum şi modalităţile de aplicare a prevederilor legislative sunt definite de către autorităţile publice. Furnizorii de locuinţe sociale pot oferi, de asemenea, şi alte servicii conexe grupurilor ţintă. 

De regulă, locuinţele sociale sunt furnizate de către autorităţile locale. În cadrul sistemelor descentralizate, unde domeniul locuinţelor sociale fie nu este reglementat prin intermediul legislaţiei naţionale sau regionale, fie normele în vigoare lasă la discreţia autorităţilor locale organizarea acestora, fondul locuinţelor sociale înregistrează variaţii de la o municipalitate la alta, pe teritoriul aceluiaşi stat. Mai mult şi modalitatea de finanţare a locuinţelor sociale puse la dispoziţia beneficiarilor de către autorităţile locale este diferită. În mod obişnuit locuinţele sociale se pot autofinanţa sau pot fi finanţate prin intermediul unor scheme de finanţare implementate de către autorităţile publice, care au rolul de a  impune anumite condiţii de funcţionare, inclusiv pe cea a stabilirii nivelului chiriei. 

În Austria, Danemarca şi Norvegia apare un model suplimentar de locuinţă socială administrat de către autorităţile locale, respectiv cel aflat în proprietatea furnizorilor privaţi de locuinţe sociale. În Austria, Danemarca, Franţa, Olanda şi Marea Britanie furnizorilor privaţi de locuinţe sociale le sunt impuse reguli privind limitarea domeniului de activitate al firmei la asigurarea de locuinţe sociale, limitarea venitului şi profitului firmei, interzicerea transferului de active, fixarea chiriei la un anumit nivel. Cu ajutorul furnizorilor privaţi de locuinţe sociale se realizează suplimentarea fondului de locuinţe sociale şi în acelaşi timp este susţinut modelul afacerii sociale. 

Schemele publice de finanţare au rolul de a acorda subvenţii financiare furnizorilor de locuinţe sociale (şi alţii decât cei publici sau non profit), de asemenea, fiind stabilite şi condiţiile de furnizare ale locuinţelor sociale, precum în Austria, Cehia, Germania, Finlanda, Italia, Polonia, Spania şi Marea Britanie. Companiile private locale pot furniza locuinţe sociale chiar şi în absenţa unor reglementări naţionale sau regionale. 

Se poate vorbi de două tipuri de finanţare în cazul locuinţelor sociale, respectiv finanţarea costurilor de investiţie/ de construcţie a locuinţelor sociale şi cele privind întreţinerea imobilelor. Autorităţile centrale ale statelor acordă asistenţă financiară furnizorilor de locuinţe sociale sub forma granturilor, creditelor sau împrumuturilor în condiţii favorabile, precum şi acordării garanţiilor publice la nivel regional/ naţional. Mai mult decât atât, municipalităţile pot furniza finanţare suplimentară precum şi alocarea de terenuri pentru construcţia de locuinţe sociale la preţuri accesibile. Aceste mijloace de finanţare pot fi accesate atât de furnizorii privaţi cât şi de autorităţile locale. 

În privinţa costurilor de întreţinere, noile state membre UE practică (după procesul de privatizare) finanţarea costurilor de întreţinere din veniturile provenite din chirii şi de la bugetul local. La nivel municipiilor finanţarea locuinţelor sociale este realizată de la bugetul de stat şi prin intermediul creditelor preferenţiale. 

Se practică diferite forme de ajutor public în domeniul locuinţelor sociale, concepute să vină în sprijinul investitorilor:

-  schemele publice de finanţare prin intermediul cărora se acordă granturi şi împrumuturi în condiţii favorabile (rate scăzute ale dobânzii şi scadenţe pe termen lung) pentru acoperirea costurilor de construcţie; cu toate acestea, în Ungaria, Olanda, Norvegia şi Suedia nu există scheme de finanţare publică;

- scheme de garantare în Belgia, Danemarca, Finlanda şi Olanda;

- scheme publice de economisire/ scheme de obligaţiuni care promovează extinderea creditelor bancare în condiţii favorabile, precum în Austria şi Franţa;

- scheme de acordare a împrumuturilor de către instituţiile publice de creditare aşa cum este cazul Germaniei, Norvegiei şi Poloniei.  

	State
	Surse de finanţare


	Austria
	Finanţarea locuinţelor sociale se realizează la nivelul provinciilor federale cu ajutorul schemelor de finanţare, care prevăd acordarea de împrumuturi în condiţii favorabile şi granturi nerambursabile, care acoperă în măsura de până la 50% costurile de construcţie; totodată se practică finanţarea combinată din fondurile finanţatorului, împrumuturi bancare şi câteodată contribuţiile financiare ale viitorilor chiriaşi, care are rolul de a acoperi restul de 50% din costurile de construcţie.

	Belgia (Bruxelles)
	SWL
 contractează împrumuturi din partea băncilor acordând garanţii regionale şi finanţând la rândul ei furnizorii de locuinţe sociale.

	Belgia 

(Flandra)
	Regiunea flamandă acordă subvenţii şi împrumuturi publice garantate. VMSW
 distribuie subvenţiile publice furnizorilor de locuinţe sociale.

	Belgia 

(Valonia)
	Regiunea valonă acordă subvenţii şi împrumuturi furnizorilor de locuinţe sociale. SWL obţine finanţări din partea băncilor, utilizând garanţii regionale şi acordând mai departe împrumuturi furnizorilor de locuinţe sociale.

	Cehia
	Mijloacele de finanţare depind de program. Statul acordă granturi de finanţare pentru acoperirea în exclusivitate sau a unei părţi a costurilor de construcţie ale locuinţelor sociale. Toate costurile de întreţinere sunt suportate din plata chiriilor la nivel local. 

Locuinţelor sociale cu caracter temporar sunt finanţate de la bugetul de stat conform reglementărilor în vigoare. Mare parte a costurilor de întreţinere sunt totuşi finanţate prin intermediul plăţii chiriilor. 

	Danemarca
	În Danemarca, locuinţele sociale sunt furnizate de către asociaţii non profit. În medie exista 700 de astfel de asociaţii care deţin 8000 de proprietăţi, de asemenea definite ca şi „secţiuni”. Funcţionarea locuinţelor sociale este reglementată de către stat, acestea fiind deţinute şi organizate de către membrii asociaţiilor pe baza principiului democraţiei chiriaşilor
.

Finanţarea locuinţelor sociale (construcţii noi) respectă următoarele reguli:

- 91% din suma este finanţată prin intermediul unui credit ipotecar acordat pe 30 de ani cu dobândă variabilă;

- municipalităţile finanţează 7% din restul costurilor, iar procentul rămas de 2% este acoperit din fondurile chiriaşilor. 

Modelul de finanţare a locuinţelor sociale în Danemarca include şi un fond de rulment. Chiriile locuinţelor sociale sunt stabilite conform unei grile care se bazează pe costul chiriilor de-a lungul timpului. Atunci când  creditele ipotecare sunt rambursate, costul chiriilor nu scade. Diferenţa de sumă este raportată către Fondul Naţional pentru Construcţii (National Building Fund), înfiinţat în 1966, urmând a fi folosită pentru lucrări de renovare ale locuinţelor sociale şi mai nou (din 2006) pentru finanţarea parţială a construcţiilor noi. 

	Estonia
	Finanţarea locuinţelor sociale are loc de la bugetul de stat, fondurile de rezervă ale Guvernului, fondurile structurale ale UE şi fondurile KredEx (Fond de garantare a creditelor), acoperind până la 50% din costurile proiectelor. 81% din costurile de întreţinere a locuinţelor sociale sunt finanţate de la bugetul local, 18% din chiriile locatarilor şi 1% de la bugetul de stat. 

	Finlanda
	ARA
 (agenţie guvernamentală) subvenţionează dobânzile şi garantează împrumuturile acordate de către instituţiile bancare/financiare pentru construcţiile noi, renovarea şi achiziţionarea de locuinţe. Subvenţionarea lucrărilor de renovare şi întreţinere se face de la bugetul de stat. În funcţie de legislaţia care reglementează subvenţia în cauză, subvenţiile sunt acordate de către municipalităţi, ARA şi Trezoreria de Stat.

	Franţa
	Finanţarea construcţiilor noi:

- 76,5% din finanţare este acordată prin programul Livret A (cont de economii în condiţii speciale)
;

· 3% de la bugetul de stat;

· 2,5% provin din granturi sau împrumuturi în condiţii avantajoase denumite 1% Logement;

· 8% provin de la bugetul local;

· 10% reprezintă capital social.

	Germania
	Împrumuturile sunt finanţate atât de la bugetul federal cât şi al landurilor. Gradul de subvenţionare depinde de mărimea construcţiei, locaţie şi veniturile chiriaşilor. 

	Ungaria
	Locuinţele sociale sunt finanţate de la bugetul de stat (aprox. 40%), în condiţiile în care chiriile (menţinute la un nivel scăzut) acoperă doar 60% din necesarul acestora. 

Până în 2004, aproximativ 70% din finanţarea proiectelor de construcţie a locuinţelor sociale era asigurată de la bugetul de stat. Cu toate că scheme de creditare preferenţială există, administraţia locală prefera să nu folosească aceasta opţiune.

	Irlanda
	Organizaţiile autorizate în privinţa construcţiei de locuinţe sociale pot solicita finanţare autorităţilor locale până la 100% din costuri cu respectarea condiţiilor stipulate în cadrul unor scheme de finanţare (Capital Assistance Scheme; Capital Loan and Subsidy Scheme).

	Italia
	Forme de subvenţionarea a locuinţelor sociale:

 - acordarea de granturilor regionale, care acoperă între 60%-100% din costuri;

- acordarea de împrumuturi cu dobânzi avantajoase şi de subvenţii parţiale, care acoperă între 20-60% din costul chiriei şi între 10-30% din costul vânzării imobilului.

Furnizorii de locuinţe sociale beneficiază de aplicarea unei reduceri a taxei locale în privinţa emiterii autorizaţiei de construire şi concesionarea terenului aferent construcţiei pentru 99 de ani.

	Letonia
	Surse multiple de finanţare:

- bugetele autorităţilor locale, bugetul de stat, chirii;

- acordarea de subvenţii autorităţilor locale de la bugetul de stat;

- subvenţionarea cu până la 30% a construcţiei de case  sociale rezidenţiale;

-  subvenţionarea cu până la 30% din construcţia locuinţelor sociale aflate în proprietatea administraţiei locale;

- subvenţionarea cu până la 2% din costurile de construcţie a locuinţelor sociale realizate de către administraţia locală şi o companie privată;

- subvenţionarea cu până la 30% a costurilor generate de refacerea locuinţelor din fondul administraţiei locale sau finalizarea de noi locuinţe (a căror lucrări de construcţie au fost sistate) sau pentru renovarea locuinţelor rezidenţiale;

- subvenţionarea cu până la 20% a transformării clădirilor în case rezidenţiale de către autorităţile locale şi companiile private sau finalizarea construcţiei de clădiri noi (a căror lucrări de construcţie au fost sistate) sau pentru renovarea locuinţelor rezidenţiale;

- subvenţionarea cu până la 30% din valoarea de achiziţionare a apartamentelor noi, dar nu mai mult de 5000 LVL (aprox. 7500€).

 În 2007 autorităţile locale au solicitat alocarea a unui total de 8 milioane € de la bugetul de stat pentru construcţia locuinţelor sociale.

	Olanda

	În Olanda aproximativ 75% din totalul de 3 milioane de locuinţe închiriate aparţin asociaţiilor pentru locuinţe. Printre altele, în aria de responsabilităţi a acestor asociaţii intră şi închirierea locuinţelor sociale, definite ca şi locuinţe a căror primă chirie lunară este stabilită sub pragul standard
, respectiv 710,68 € în 2016. Anual, asociaţiile pentru locuinţe trebuie să închirieze 80% din locuinţele vacante persoanelor cu un venit anual situat până în 35.739€ (2016) şi 10% din fondul de locuinţe persoanelor cu un venit anual stabilit între 35.739€ şi 39.874€ (2016). Asociaţiile au dreptul să  închirieze 10% dintre locuinţe persoanelor cu venituri mai mari decât cele prezentate mai sus. Persoanele care cheltuiesc mare parte din veniturile lunare pentru achitarea chiriei pot solicita autorităţilor locale acordarea unui ajutor social
. 

	Norvegia
	Banca Norvegiană de Stat pentru Locuinţe
 este principala agenţie guvernamentală răspunzătoare de implementarea politicii naţionale privind locuinţele sociale şi care acordă împrumuturi în condiţii favorabile, credite start-up, subvenţii şi indemnizaţii grupurilor vulnerabile de persoane. Activitatea de creditare este controlată şi asigurată de către stat. Creditul este rambursat de către debitori la o rată echivalentă împrumutului contractat de la stat plus 0.5 puncte. Rata fluctuează în funcţie de condiţiile pieţii. Rata dobânzii practicată de către Banca Norvegiană de Stat pentru Locuinţe se situează cu aproximativ un punct sub rata aplicată oricărui alt credit ipotecar.

	Polonia
	Există diferite modele de finanţare a locuinţelor sociale:

- aplicarea de TVA redus în privinţa construcţiilor cu scop social;

- finanţarea cu până la 70% din costurile de construcţie a cooperativelor de locuinţe prin intermediul creditelor ipotecare acordate de către Banca Gospodarstwa Krajowego (BGK) aflată în proprietatea statului, restul de 30% urmând a fi  suportat de către membrii cooperativei; 

- închirierea locuinţelor sociale, aflate în proprietatea autorităţilor locale/municipale;

- autorităţile locale pot solicita acordarea unei subvenţii din Fondul de Subvenţii al BGK, finanţat anual de la bugetul de stat, în valoarea de până la:

· 30% din costuri pentru construcţiile noi sau achiziţionarea unor locuinţe noi, ce va fi folosită în scop social;

· 40% din costuri pentru realizarea lucrărilor de reparaţii şi modernizarea sau adaptarea spatiilor nerezidenţiale în locuinţe cu caracter social cu scopul închirierii sau înfiinţării de adăposturi pe timpul nopţii pentru oamenii străzii/ case pentru persoanele fără adăpost;

· 50% din costuri pentru efectuarea lucrărilor de reparare a adăposturilor pentru oamenii străzii, respectiv a caselor pentru persoanele fără adăpost;

- finanţarea locuinţelor sociale din fondurile companiilor private sau fondurile Trezoreriei;

- BGK finanţează cu până la 70% creditele ipotecare acordate Asociaţiilor pentru locuinţe sociale (TBS) în vederea furnizării de locuinţe sociale,  restul de 30% fiind finanţat din  fondurile proprii ale TBS sau contribuţiile viitorilor chiriaşi sau o combinaţie a celor două (contribuţia medie a chiriaşilor se situează la 16,7% din totalul general). Preţul terenului care urmează să fie achiziţionat prin intermediul unui credit BGK trebuie să se încadreze în anumite limite;

- Programul „O casă pentru fiecare familie”; accesul la program este limitat de mărimea locuinţei şi statutul familial al beneficiarului (cupluri căsătorite şi părinţi singuri); în anul 2011, aproximativ 10% dintre creditele ipotecare erau acordate de bănci în cadrul acestui program.

	Portugalia
	Municipalităţile reprezintă principalii furnizori de locuinţe sociale. Finanţarea locuinţelor sociale se realizează prin intermediul acordării de credite sau împrumuturi nerambursabile (condiţiile de acordare variază în funcţie de tipul de program) furnizate de la bugetul de stat şi de la bugetul local. IHRU (Institute for Housing and Urban Rehabilitation
) şi instituţiile de creditare autorizate pot finanţa conform prevederilor legale în vigoare construirea de locuinţe sociale la preţuri controlate. Totodată, cooperativele pentru locuinţe, cofinanţate de la bugetul de stat, oferă locuinţe sociale la preţ redus.

	Slovacia
	Finanţarea locuinţelor sociale are loc de la bugetul de stat prin intermediul unei subvenţii (reprezentând 20-30% din cost) şi acordării unui credit în condiţii favorabile de la Fondul de Stat privind Dezvoltarea Construcţiilor. Creditul este acordat pe o durată pe 30 de ani cu o rată a dobânzii de 1%. 

	Slovenia
	Principalele două surse de finanţare sunt: Fondul Naţional pentru Locuinţe şi bugetele locale alături de acordarea unei varietăţi de beneficii conform Legii Locuinţei.

	Spania
	Locuinţele sociale sunt finanţate prin intermediul creditelor contractate de la băncile care au semnat un acord în acest sens cu Ministerul Locuinţelor. Subvenţiile publice sunt acordate sub mai multe forme, respectiv: împrumuturi în condiţii favorabile, subvenţionarea împrumuturilor, acordarea de contribuţii fixe din partea Ministerului Locuinţelor pentru rambursarea împrumutului, acordarea de granturi etc.

	Suedia
	Proiectele locuinţelor sociale sunt dezvoltate cu precădere la nivel local, fiind finanţate prin intermediul împrumuturilor acordate companiilor private pe piaţa de capital. 

	Marea Britanie
	Finanţarea locuinţelor sociale se realizează cu ajutorul:

· rezervelor asociaţiilor pentru locuinţe;

· granturilor guvernamentale;

· finanţării private, înregistrându-se o creştere a cererilor de împrumuturi bancare pe fondul crizei financiare; granturile pot atinge şi 45-60% din sumă în funcţie de locaţia unde are loc construcţia.


4. Serviciile pentru ocuparea forţei de muncă
În statele membre UE serviciile de intermediere pentru găsirea şi ocuparea unui loc de muncă se adresează atât şomerilor şi celor aflaţi în căutarea unui loc de muncă, cât celor care doresc să se perfecţioneze.

Există mai multe surse de finanţare a serviciilor responsabile cu implementarea politicilor de ocupare a forţei de muncă. Majoritatea statelor membre UE finanţează aceste servicii de la bugetul ministerului de resort. Principala sursă de finanţare o reprezintă fondul asigurărilor sociale, iar în ţările unde nu este aplicat modelul protecţiei sociale, finanţarea este realizată prin intermediul sistemului de taxe şi impozite. În statele membre UE, o parte din finanţarea serviciilor de ocupare a forţei de muncă şi a cursurilor de formare profesională este realizată prin intermediul Fondului Social European. 

Majoritatea statelor membre UE acordă acces gratuit participanţilor la programele de ocupare a forţei de muncă. O primă excepţie o reprezintă cazurile când Serviciile Publice de Ocupare a Forţei de Muncă (PES) prestează servicii pentru angajatori, în calitate de agenţie pentru ocuparea forţei de muncă, organizator de cursuri de formare profesională sau în cazul în care se ocupă cu selecţia de personal calificat. Cea de-a doua circumstanţa se referă la situaţia în care o persoană utilizează servicii private de intermediere pe piaţa forţei de muncă, a căror organizare nu este finanţată de la bugetul de stat. 

	State 
	Surse de finanţare 

	Austria
	Principala sursă de finanţare a serviciilor de ocupare a forţei de muncă o reprezintă sistemul de asigurări sociale, precum şi Fondul Social European. Serviciile de plasament publice sau private sunt gratuite. PES nu impun condiţii de accesare a programelor, deşi cele private ar putea aplica unele. 

	Belgia
	Finanţarea serviciilor de ocupare a forţei de muncă este realizată la nivel regional dar şi cu ajutorul fondurilor guvernului naţional. Serviciile sunt gratuite, iar accesul este liber tuturor participanţilor.

	Cehia
	Serviciile publice de ocupare a forţei de muncă sunt finanţate de la bugetul de stat, având titlu gratuit pentru utilizatori. Participarea la programele furnizate prin intermediul serviciile private de ocupare a forţei de muncă se face contra cost. Serviciile publice sunt accesibile tuturor. 

	Danemarca
	Serviciile sunt finanţate din taxe şi impozite locale, au caracter gratuit şi sunt accesibile tuturor doritorilor.

	Estonia
	Serviciile sunt finanţate de la bugetul de stat şi Fondul European Social. Angajatorii pot plăti pentru serviciile private de ocupare a forţei de muncă. 

	Finlanda
	Surse de finanţare: bugetul de stat, bugetul local şi Instituţia Asigurărilor Sociale. Serviciile sunt gratuite pentru participanţi. Angajatorii pot achita în comun pentru livrarea serviciilor de formare profesională. Serviciile pot fi accesate după înregistrare. 

	Franţa
	Finanţarea este realizată de la bugetul de stat, la nivel regional, departamental şi din resurse provenind de la Fondul European Social. Sursa de finanţare diferă în funcţie de tipul de serviciu livrat. 

	Germania
	Finanţarea este realizată de la bugetul Ministerului Muncii şi Afacerilor Sociale. Sursa de finanţare o reprezintă bugetul asigurărilor sociale. Anumite fonduri provin de la municipalităţi. Toate persoanele aflate în căutarea unui loc de muncă beneficiază de acces gratuit la servicii. Selecţia participanţilor în vederea participării la anumite cursuri se face în urma realizări unui profil.

	Grecia
	Finanţarea serviciilor se realizează din Fondul Social European şi de la bugetul de stat. Accesul la cursuri este gratuit. Participanţii la cursurile organizate de către PES trebuie să îndeplinească aceleaşi condiţii ca şi beneficiarii ajutoarelor de şomaj.

	Ungaria
	Serviciile sunt finanţate în cea mai mare parte de la bugetul de stat şi din bugetul administraţiei locale şi a furnizorilor privaţi de servicii.

	Irlanda
	Serviciile publice de ocupare a forţei de muncă sunt finanţate de la bugetul de stat. Nu este percepută nici o taxă de participare pentru utilizatori.

	Italia
	Finanţarea se face la nivel central, regional şi din Fondul Social European. Cursurile sunt gratuite, iar accesul este liber tuturor doritorilor.

	Letonia
	Serviciile sunt finanţate de la bugetul de stat, iar accesul este gratuit. Beneficiarii serviciilor trebuie să respecte o serie de condiţii. 

	Olanda
	Finanţare publică, fără a fi aplicate taxe de participare utilizatorilor. Accesul la cursuri este liber. 

	Norvegia
	Finanţare prin intermediul Fondului de asigurări sociale. Utilizatorii nu plătesc pentru servicii.

	Polonia
	Serviciile sunt finanţate de la Fondul asigurărilor sociale. Utilizatorii nu plătesc pentru servicii.

	Slovenia
	Sursele de finanţare sunt diferite în funcţie de activitatea desfăşurată, incluzând finanţarea de la bugetul asigurărilor sociale, de la bugetul de stat şi Fondul Social European. Utilizatorii nu plătesc pentru servicii, iar accesul este liber.

	Slovacia
	Finanţare este publică, utilizatorii având acces gratuit. Participarea la cursurile organizate de serviciile private de ocupare a forţei de muncă se face contra cost.

	Spania
	Finanţare publică din fondurile guvernului şi de la Fondul Social European. Utilizatorii nu plătesc pentru servicii.

	Suedia


	Finanţarea serviciilor se realizează prin intermediul Ministerului pentru ocuparea forţei de muncă. Utilizatorii nu plătesc pentru servicii. Mecanismele de selecţie sunt aplicate în funcţie de tipul de program accesat (Ex: programe organizate pentru persoanele vârstnice).

	Marea Britanie
	Finanţarea se realizează prin intermediul Departamentului Muncii şi Pensiilor. Utilizatorii nu plătesc pentru servicii, însă trebuie să îndeplinească anumite condiţii de participare. 


� �HYPERLINK "http://ec.europa.eu/social/main.jsp?catId=794"�http://ec.europa.eu/social/main.jsp?catId=794� 


� �HYPERLINK "http://eur-lex.europa.eu/LexUriServ/LexUriServ.do?uri=COM:2007:0725:FIN:RO:PDF"�http://eur-lex.europa.eu/LexUriServ/LexUriServ.do?uri=COM:2007:0725:FIN:RO:PDF� 


� �HYPERLINK "https://www.sozialministerium.at/siteEN/Pension_Nursing/Social_Services/"�https://www.sozialministerium.at/siteEN/Pension_Nursing/Social_Services/� 


� �HYPERLINK "file:///C:/Documents%20and%20Settings/virgilia.ioan/My%20Documents/Downloads/BE_comments_paper_SI_2014.pdf"��file:///C:/Documents%20and%20Settings/virgilia.ioan/My%20Documents/Downloads/BE_comments_paper_SI_2014.pdf� 


� �HYPERLINK "http://www.oecd.org/czech/47877501.pdf"�http://www.oecd.org/czech/47877501.pdf� 


� �HYPERLINK "http://www.oecd.org/els/health-systems/47877588.pdf"�http://www.oecd.org/els/health-systems/47877588.pdf� 


� �HYPERLINK "http://www.securite-sociale.fr/Les-sources-de-financement-de-la-Securite-sociale"�http://www.securite-sociale.fr/Les-sources-de-financement-de-la-Securite-sociale� 


� �HYPERLINK "http://www.securite-sociale.fr/Dependance-des-personnes-agees-qui-paie-quoi-L-apport-du-modele-Autonomix-DREES,5062"�http://www.securite-sociale.fr/Dependance-des-personnes-agees-qui-paie-quoi-L-apport-du-modele-Autonomix-DREES,5062� 


� �HYPERLINK "http://www.oecd.org/els/health-systems/47908269.pdf"�http://www.oecd.org/els/health-systems/47908269.pdf� 


� �HYPERLINK "http://www.oecd.org/els/health-systems/47890925.pdf"�http://www.oecd.org/els/health-systems/47890925.pdf� 


� �HYPERLINK "http://www.oecd.org/els/health-systems/47877969.pdf"�http://www.oecd.org/els/health-systems/47877969.pdf� 


� �HYPERLINK "http://www.oecd.org/els/health-systems/47908664.pdf"�http://www.oecd.org/els/health-systems/47908664.pdf� 


� �HYPERLINK "http://www.swl.be/"�http://www.swl.be/�


� �HYPERLINK "http://www.ice-wish.eu/uk/social-housing-organisation-partners/vlaamse-maatschappij-voor-sociaal-wonen-vmsw.asp"�http://www.ice-wish.eu/uk/social-housing-organisation-partners/vlaamse-maatschappij-voor-sociaal-wonen-vmsw.asp�


� �HYPERLINK "http://www.housingeurope.eu/resource-102/social-housing-in-europe"�http://www.housingeurope.eu/resource-102/social-housing-in-europe�


� �HYPERLINK "http://www.ara.fi/en-US"�http://www.ara.fi/en-US�


� �HYPERLINK "https://www.service-public.fr/particuliers/vosdroits/F2365"�https://www.service-public.fr/particuliers/vosdroits/F2365�





� �HYPERLINK "https://www.government.nl/topics/housing/contents/rented-housing"�https://www.government.nl/topics/housing/contents/rented-housing�


� �HYPERLINK "https://www.rijksoverheid.nl/onderwerpen/huurverhoging/vraag-en-antwoord/huurliberalisatiegrens"�https://www.rijksoverheid.nl/onderwerpen/huurverhoging/vraag-en-antwoord/huurliberalisatiegrens�


��HYPERLINK "http://www.belastingdienst.nl/wps/wcm/connect/bldcontenten/belastingdienst/individuals/benefits/moving_to_the_netherlands/i_live_in_a_rented_house/i_live_in_a_rented_house"�http://www.belastingdienst.nl/wps/wcm/connect/bldcontenten/belastingdienst/individuals/benefits/moving_to_the_netherlands/i_live_in_a_rented_house/i_live_in_a_rented_house�


� �HYPERLINK "http://www.husbanken.no/english/norwegian-housing-policy/"�http://www.husbanken.no/english/norwegian-housing-policy/�





� �HYPERLINK "https://www.wm-urban-habitat.org/eng/portugal/" \l "Public-Housing"�https://www.wm-urban-habitat.org/eng/portugal/#Public-Housing�

